Dross (penggiat YouTube)

Ángel David Revilla Lenoci (tarikh lahir 16 Julai 1982) atau lebih dikenali dengan nama Dross atau nama akaunnya DrossRotzank ialah seorang YouTuber dan karyawan berkebangsaan Venezuela yang telah menetap di ibu negara Argentina, Buenos Aires, sejak 2007.

Kerjaya

Kerjaya YouTube 

Selepas selesai pendidikan universiti, Revilla mula mencipta akaun YouTube, DrossRotzank pada 2006, dan pada tahun 2007, berpindah ke Buenos Aires, Argentina hingga kini. Pada mulanya, Revilla lebih cenderung memuat naik video mengenai permainan video dengan genre yang berbeza-beza seperti I Wanna Be the Guy dan Aero Fighters. Walau bagaimanapun, Dross mempunyai beberapa video lebih lama yang akhirnya dipadamkan. Satu di antaranya ialah yang dimuat naik semula oleh seorang pengguna bernama Lucas Pedraza di mana Dross mensyakinya sebagai penggodam yang mengganggu akaunnya.

Selain itu, pada awal kerjayanya, beliau membuat beberapa video respons, di mana Dross menjawab soalan-soalan dan juga beberapa lakaran dengan nama samaran "El Troll", "La Gorda", "La Chica Pepsi", "Estela Conchaseca" dan "Fuyito Kokoyama". Dross mulai dikenali di internet sebagai weeb. Beliau gemar mencampurkan kandungan video yang berbahasa Sepanyol dengan perkataan Jepun. Penampilannya terdiri daripada memakai rambut palsu panjang, cermin mata berwarna gelap dan topi jerami yang memiliki lakaran belang harimau.

Pada pertengahan 2013, beliau menukar kandungan akaunnya menjadi unsur seram, dan videonya yang paling terkenal ialah Top 7, yang menurut La Vanguardia, video ini "boleh mengambil masa bekerjanya selama dua belas jam." Pada 2015, Dross mengambil bahagian dalam projek yang dipanggil "Dross Dark Tales of Terror", di mana beliau membina video yang mengisahkan cerita-cerita seram kontemporari. Selain akaun utamanya, Dross juga membina dua akaun YouTube tambahan: Los Vlogs de Dross (Vlog Dross), di mana beliau membincangkan pelbagai isu yang tular di rantau Amerika Latin, dan Mi Querido Mussolini ("Mussolini-ku yang terkasih"), di mana beliau memuat naik video ikan peliharaannya yang bernama Mussolini (parodi pembesar Itali Benito Mussolini).

Pada Mac 2017, Dross menyertai acara "La Mole Comic Con", yang berlangsung di Pusat Dagangan Dunia di Mexico City, Amerika, sebuah acara bertemakan budaya pop dan budaya Jepun. Dross menjadi pensyarah dalam tiga sesi temu mesara pada tarikh 17, 18 dan 19 Mac. Revilla turut menyertai Festival Horor, yang diadakan di bandar Monterrey, Mexico pada tarikh 6 dan 7 Oktober 2018. Dross berjaya memenangi anugerah bahagian Artis Digital dan Anugerah Wawasan Digital daripada Anugerah Martín Fierro pada tahun 2018 dan 2019. Pada tahun 2020, akaun Youtube kepunyaannya melampui 20 juta pelanggan. Pada awal 2021, Dross meminjamkan suaranya kepada iklan Manjarate bagi syarikat Chile Soprole, yang disiarkan melalui Internet dan saluran televisyen Chile. Pada Disember 2021, Dross sekali lagi berjaya memenangi bidang penggiat YouTube Terbaik Anugerah Martín Fierro.

Kerjaya karyawan 
Pada tahun 2015, Dross menyertai Pesta Media YouTube di Buenos Aires. Pada salah satu sesi persoalan, menjawab pertanyaan salah seorang peserta dan mengatakan bahawa "impian terbesar dalam hidup saya ialah menjadi seorang karyawan yang menerbitkan banyak buku." Selepas acara berakhir, beberapa penyunting dari kumpulan Planeta menghadiri bagi menawarkan perkongsian bersama. Novel pertamanya, Luna de Plutón (Bulan Pluto), berjaya terbit di Sepanyol dan pelbagai negara Amerika Latin pada 2015. Karya pertamanya masuk ke dalam senarai salah satu daripada sepuluh buku Argentina terlaris dalam beberapa minggu. Revilla menyebut dalam majalah Clarín bahawa beliau "menulis buku pertamanya dengan nama sebenar, Angel Revilla, tetapi meski begitu saya juga tahu bahawa Luna de Pluton mempunyai kandungan tema drama, misteri, debaran, pengembaraan, semua tema-tema yang ada pada kandungan akaun Dross. Novel ini pun memiliki kandungan lawak khas Revilla: lawak kasar."

Semua buku Dross dari Luna de Plutón to Escape diterbitkan oleh Grup Planeta. Buku keduanya, El Festival de la Blasfemia (Festival Kufur) diterbitkan pada 2016, dan merupakan "cerita pendek tentang keganasan yang dikisahkan dengan ciri lawakan kasar Dross", sekuel kepada buku pertamanya, Luna de Plutón II: La guerra de Ysaak (Bulan Pluto 2: Peperangan Ysaak), telah diterbitkan pada Mac 2017.

Buku keempatnya, El Valle de la Calma (Lembah Ketenangan) diterbitkan pada 2018, bertemakan debaran terinspirasi dari karya HP Lovecraft. Pada tahun 2019, Dross menerbitkan buku baharu, El libro negro Deep web y horror cósmico (Buku hitam, laman web hitam dan seram angkasa), yang meneroka topik mengenai Deep Web dan perihal seram di luar angkasa. Buku kelimanya merupakan buku terlaris di beberapa negara di Amerika, seperti Argentina yang menempati kedudukan senarai terlaris dari 25 Ogos hingga 1 September 2019. Pada September 2021, beliau menulis Escape,  sebuah buku dengan cerita kontroversi dengan unsur lawak kasar.

Rujukan